આમ સંગીત-સંધ્યામાંથી મળતા પૈસા તો તેમની એક્સ્ટ્રા ઇન્કમ જેવા જ જાણે હોય છે, તેમ છતાં પૈસા ઉપરાંત આ ક્ષેત્રમાં બીજું પણ એક તત્વ એવું છે, જે આ કોરિયોગ્રાફર્સને પોતાની તરફ આકર્ષે છે અને એ છે કાર્યક્રમના અંતે સૌકોઈના ચહેરા પર જોવા મળતો આનંદ અને એ આનંદને જોઈ અંતરમાં થતો સંતોષ. આ સંદર્ભમાં મલબાર હિલમાં રહેતી ફુલ ટાઇમ ઇન્ટિરિયર ડિઝાઇનર અને પાર્ટ ટાઇમ વેડિંગ કોરિયોગ્રાફર ૨૫ વર્ષીય નિશિતા સાંઘવી કહે છે, ‘આમ તો એલિવેટેડ લાઇફસ્ટાઇલ નામે મારી પોતાની ફર્મ છે, જે હેઠળ હું રેસિડેન્શિયલ અને કમર્શિયલ સાઇટ્સ ડેકોરેટ કરી આપું છું, પરંતુ ડાન્સ મારું પેશન છે. હું ઇન્ટિરિયર ડિઝાઇનર બની એ પહેલાંથી કોરિયોગ્રાફર હતી. તેથી સંગીત-સંધ્યાની સેરેમની માટે ડાન્સ તૈયાર કરવાની આખી પ્રોસેસમાં જ મને ખૂબ આનંદ મળે છે. મારું મિત્ર-વતુર્‍ળ ખૂબ મોટું છે અને તમે માનશો નહીં, પરંતુ એમાંના મોટા ભાગના મિત્રો આ કોરિયોગ્રાફી કરતાં-કરતાં જ બન્યા છે. પરિણામે મારે ક્યારેય કોઈ જાહેરખબર કે પૅમ્ફ્લેટ છપાવવાની જરૂર પડતી નથી. માઉથ પબ્લિસિટીના જોરે જ મારું કામ ધમધોકાર ચાલ્યા કરે છે. ઉપરાંત કાર્યક્રમ પૂરો થાય ત્યારે મિત્રો જે રીતે આવીને તમને વળગી પડે, વડીલો જે રીતે તમારા માથે વ્ાહાલભર્યો હાથ રાખે અને અન્ય પરિવારજનો તમારા કામની જે રીતે પ્રશંસા કરે એ ક્ષણનો આનંદ હંમેશાં અવર્ણનીય રહ્યો છે.’